Uznesenie Krajského súdu Bratislava sp. zn. 4Sp/6/2013 z 17. 3. 2013
Uznesenie Krajského súdu Bratislava z 17. marca 2013, sp. zn. 4Sp/6/2013, ECLI:SK:KSBA:2013:1013200110.1
Súd: Krajský súd Bratislava
Spisová značka: 4Sp/6/2013
ECLI: ECLI:SK:KSBA:2013:1013200110.1
Dátum vydania: 17. 3. 2013
Forma: Uznesenie
Text rozhodnutia
Súd: Krajský súd Bratislava Spisová značka: 4Sp/6/2013 Identifikačné číslo súdneho spisu: 1013200110 Dátum vydania rozhodnutia: 18. 03. 2013 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2013:1013200110.1 Uznesenie Krajský súd v Bratislave v právnej veci navrhovateľov: 1/ pána L.. A. W., 2/ pani A.. M.U. W., obaja bytom H. X, Bratislava proti odporcovi: Bratislavský samosprávny kraj, IČO: 36063606 so sídlom Sabinovská 16, Bratislava, za účasti pána W.. L.. V. W., Y.., bytom H. X, N. o opravnom prostriedku navrhovateľov zo 16.1.2013 voči rozhodnutiu odporcu Číslo spisu: 105561/2012-SP3 zo dňa 16.11.2012 takto r o z h o d o l : Krajský súd v Bratislave konanie z a s t a v u j e . Po právoplatnosti tohto uznesenia bude vec postúpená Ministerstvu práce, sociálnych vecí a rodiny Slovenskej republiky na ďalšie konanie ako správnemu orgánu príslušnému na jej prejednanie a rozhodnutie. Krajský súd v Bratislave navrhovateľom n e p r i z n á v a právo na náhradu trov tohto konania. o d ô v o d n e n i e : Rozhodnutím Číslo spisu: 105561/2012-SP3 zo dňa 16.11.2012 odporca vydal rozhodnutie, ktorým za použitia ust. § 81 písm. b, bod. 1/ zák. č. 448/2008 Z.z. rozhodol, že pán W.. L.. V. W., Y.., narodený XX.X.XXXX, bytom H. X, N. nie je odkázaný na poskytovanie sociálnej služby v domove sociálnych služieb. Voči tomuto rozhodnutiu podali navrhovatelia opravný prostriedok, doručený Krajskému súdu v Bratislave 16.1.2013, ktorým namietali vyššie označené rozhodnutie odporcu a v ktorom súčasne uviedli, že tak robia po uplynutí 30-dňovej lehoty na podanie odvolania. Po doručení návrhu súd predovšetkým skúmal, či je vecne príslušný na prejednanie došlého návrhu. Podľa ust. § 250l Občianskeho súdneho poriadku (OSP) (1) Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa ust. § 246c ods. 1 OSP pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa ust. § 103 OSP kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 1 zák. č. 416/2001 Z.z. o prechode niektorých pôsobností z orgánov správy na obce a na vyššie územné celky: (1) Tento zákon ustanovuje prechod pôsobností z ministerstiev, z krajských úradov a z okresných úradov na obce a na vyššie územné celky, ktorými sú podľa osobitného zákona samosprávne kraje, v rozsahu a spôsobom ustanovenými v čl. II až XXI. (2) Prechod pôsobností podľa odseku 1 na účely tohto zákona je prenesenie výkonu pôsobností štátnej správy na obce a samosprávne kraje a prechod pôsobností v rozsahu ustanovenom zákonom z orgánov štátnej správy do samosprávnej pôsobnosti obcí a samosprávnych krajov. Podľa ust. § 3 písm. e/ bod 3.3. zák. č. 416/2001 Z.z. o prechode niektorých pôsobností z orgánov správy na obce a na vyššie územné celky na samosprávne kraje prechádzajú pôsobnosti na úseku sociálnej pomoci: rozhodovanie o poskytovaní starostlivosti v zariadení sociálnych služieb, ktoré zriadil ako svoju organizačnú jednotku, o skončení poskytovania starostlivosti v tomto zariadení a o úhrade za poskytnutú starostlivosť v tomto zariadení, Podľa ust. § 22 ods. 3 zák. č. 302/2001 Z.z. o samospráve vyšších územných celkov (zákon o samosprávnych krajoch) proti rozhodnutiu samosprávneho kraja vo veciach výkonu štátnej správy preneseného na samosprávny kraj je odvolacím orgánom príslušný ústredný orgán štátnej správy. Podľa ust. § 15 ods. 1 písm. f/ zák. č. 575/2001 Z.z. o organizácii činnosti vlády a organizácii ústrednej štátnej správy Ministerstvo práce, sociálnych vecí a rodiny Slovenskej republiky je ústredným orgánom štátnej správy pre štátne sociálne dávky, sociálne služby, podporu sociálneho začlenenia fyzickej osoby s ťažkým zdravotným postihnutím do spoločnosti a pomoc v hmotnej núdzi. Podľa ust. § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Pretože z obsahu napadnutého rozhodnutia odporcu, ako aj z podaného návrhu je zrejmé, že odporca v predmetnej veci rozhodol z titulu preneseného výkonu štátnej správy na samosprávny kraj, pričom v tomto konkrétnom prípade je odvolacím orgánom Ministerstvo práce, sociálnych vecí a rodiny, súd za použitia vyššie citovaných zákonných ustanovení rozhodol o zastavení konania, vedeného na Krajskom súde v Bratislave pod sp. zn. 4Sp/6/2013. Po právoplatnosti tohto uznesenia bude vec postúpená Ministerstvu práce, sociálnych vecí a rodiny Slovenskej republiky, Špitálska 4, 6, 8816 43 Bratislava ako správnemu orgánu, oprávnenému na jej prejednanie a mertitórne rozhodnutie. O trovách konania súd rozhodol v súlade s analogickým použitím ust. § 146 ods. 1, písm. c) O.s.p., tak, že nepriznal navrhovateľom právo na náhradu trov konania a to s poukazom na skutočnosť, že konanie bolo zastavené. Poučenie: Proti tomuto uzneseniu odvolanie nie je prípustné (§ 246c ods. 1 O.s.p.).

